ОБЩИНА ТРЪН, ОБЛАСТ ПЕРНИК
Н А Р Е Д Б А

ЗА УСЛОВИЯТА И РЕДА ЗА СЪСТАВЯНЕ НА БЮДЖЕТНАТА ПРОГНОЗА ЗА МЕСТНИТЕ ДЕЙНОСТИ ЗА СЛЕДВАЩИТЕ ТРИ ГОДИНИ, ЗА СЪСТАВЯНЕ, ПРИЕМАНЕ, ИЗПЪЛНЕНИЕ И ОТЧИТАНЕ НА ОБЩИНСКИЯ БЮДЖЕТ НА ОБЩИНА ТРЪН
( приета с Решение № 2 от 29.01.2014  г., Протокол № 1 на ОбС – ТРЪН)
Раздел І

ОБЩИ ПОЛОЖЕНИЯ

Чл.1. (1) С тази наредба се определят условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Трън, и извънбюджетните сметки, както и взаимоотношенията с централните ведомства, второстепенните разпоредители с бюджети, други общини, финансови институции и местната общност, уточняват се функциите на общинската администрация и общинския съвет по отношение спазването на централните законови и подзаконови нормативни актове, регламентиращи бюджетния процес в община Трън.

(2) Наредбата  регламентира и управлението на извънбюджетните средства на общината.

(3) Бюджетният процес се управлява от общинския съвет, кметовете, кметски наместници и общинската администрация, в съответствие със законовите разпоредби и спазването на принципите на: 

1. отчетност и отговорност – бюджетните средства се управляват по начин, който гарантира отчетността и отговорността на разпоредителите с бюджети;

2. икономичност - придобиването с най-малки разходи на необходимите ресурси за осъществяване дейността на общината при спазване на изискванията за качество на ресурсите;

3. ефикасност - постигането на максимални резултати от използваните ресурси при осъществяване дейността на общината;

4. ефективност - степента на постигане целите на общината при съпоставяне на действителните и очакваните резултати от  дейността й;

5. прозрачност - създаване на възможност за информираност на обществото чрез осигуряване на публичен достъп до информация. 

6. устойчивост - поддържане на текущи нива на приходите и разходите без риск за платежоспособността на общината или за способността за покриване на задължения в дългосрочен план;

7. законосъобразност - спазване на приложимото законодателство.

 (4) Оперативното управление на бюджета се осъществява от дирекциите, отделите и счетоводството на общината.

Чл.2. (1) Бюджетът на Община Трън  е годишен финансов план, който се съставя, приема, променя, изпълнява и отчита съгласно  закона за публичните финанси. /Обн. ДВ. бр.15 от 15 Февруари 2013г./ Бюджетната година започва на 1 януари и приключва на 31 декември на съответната година. Бюджетът се съставя в български лева.
(2) Бюджета включва всички постъпления и плащания  за съответната бюджетна година с изключение на постъпленията и плащанията, за които се прилагат сметки за средства от Европейския съюз, и на операциите с чужди средства, за които е обособена сметка  за чужди средства, съгласно изискванията на Закона публичните финанси.
(3) Кметът на Община Трън организира и ръководи съставянето на тригодишната прогноза за местни дейности и внасянето й в общински съвет, както и съставянето, внасянето в общинския съвет и изпълнението на бюджета на общината;

(4) Кметът на Община Трън възлага с изрична заповед разработването и утвърждава вътрешните правила за организация на бюджетния процес.

Чл.3. (1) Първостепенният разпоредител с бюджет е разпоредителя, който съставя, изпълнява и отчита бюджета. Първостепенен разпоредител с бюджет е кмета на общината.
(2) Правомощия на първостепенен изпълнител с бюджет може да се делегират от първостепенния разпоредител с бюджет на негов заместник или секретаря на общината. Конкретните права и задължения по делегирането се определят със заповед. Делегирането не освобождава първостепенния разпоредител от отговорност за изпълнение на делегираните правомощия. 
(3) Разпоредителите с бюджет от по-ниска степен по бюджета на общината се определят от общинския съвет по предложение на кмета.
(4) Първостепенният разпоредител с бюджет упражнява контрол върху процесите по планирането, съставянето, изпълнението и отчитането на бюджетите на разпоредителите с бюджет от по-ниска степен.

Чл.4. Бюджета на общината и бюджетната прогноза за местни дейности за следващите три години се приема от общински съвет по реда на тази наредба.

Чл.5. Кмета на общината е отговорен за изграждането, функционирането и отчитането на системите за финансово управление и контрол в съответствие с действащото законодателство.

Раздел II

ФИСКАЛНИ ПРАВИЛА

Чл.6. Общинския съвет и кмета  при съставянето, приемането и изпълнението  на тригодишната прогноза за местни дейности и съставянето, приемането и изпълнението на бюджета на общината,  спазват съответните фискални правила от закона за публичните финанси.

Чл.7. Средносрочната цел за бюджетното салдо по бюджета на общината, изчислено на касова основа, е придържане към балансирано бюджетно салдо.

Чл.8. (1) Средният темп на нарастване на разходите за местни дейности по бюджета на общината за прогнозирания средносрочен период не следва да надхвърля средния темп на нарастване на отчетените разходи за местни дейности за последните четири години.

(2) По-висок темп на нарастване на разходите спрямо този по ал. 1 се допуска само при компенсиране с допълнителни мерки, водещи до увеличаване на бюджетните приходи. Допълнителните мерки следва да водят до устойчиво нарастване на собствените общински приходи и да нямат еднократен характер.

(3) Мерки, водещи до трайно намаляване на бюджетните приходи по бюджета на община Трън, се компенсират с мерки за трайно намаляване на разходите.

Чл.9. (1) Годишният размер на плащанията по общинския дълг на общината във всяка отделна година не може да надвишава 15 на сто от средногодишния размер на собствените приходи и общата изравнителна субсидия за последните три години, изчислен на базата на данни от годишните отчети за изпълнението на бюджета на общината.

(2) Годишният размер на плащанията по дълга включва дължимите главница, лихви, такси, комисионни и други плащания по поетия от общината дълг.

(3) Когато предстоящо плащане по съществуващ дълг, който е предмет на рефинансиране, е дължимо на дата, предхождаща датата на поемане на рефинансиращия дълг, общината задължително заделя паричен резерв за предстоящото плащане по съществуващия дълг в рамките на размера, определен с ал. 1.

(4) В ограничението по ал. 1 не се включва дългът на общините по временни безлихвени заеми.
(5) Със закона за държавния бюджет за съответната година може да се определя максимален размер на дълга, който може да бъде поет от общината през бюджетната година извън ограниченията по ал. 1 и извън случаите по ал. 4 за авансово финансиране на плащания по проекти, финансирани със средства от Европейския съюз.

Чл.10. С решението за приемане на общинския бюджет за съответната година общинският съвет определя:

1. максималния размер на новия общински дълг;

2. общинските гаранции, които може да бъдат издадени през годината;

3. максималния размер на общинския дълг и общинските гаранции към края на бюджетната година.

Чл. 11. Дължимите суми за лихви и погашения по главниците по общинския дълг съставляват приоритетно задължение на общинския бюджет.

Раздел III

СТРУКТУРА НА ОБЩИНСКИЯ БЮДЖЕТ

Чл. 12. Общинският бюджет се управлява от първостепенния разпоредител с бюджет и определените със заповед на кмета, разпоредители на бюджетна издръжка от по-ниска степен. 

Чл. 13. Общинският бюджет осигурява парични средства за финансиране на местни и делегирани от държавата дейности в интерес на местната общност. 

Чл. 14. Общинският бюджет включва:

1. приходи от:

а) местни данъци - при условия, по ред и в граници, установени със закон;

б) такси - при условия и по ред, установени със закон;

в) услуги и права, предоставяни от общината;

г) разпореждане с общинска собственост;

д) глоби и имуществени санкции;

е) лихви и неустойки;

ж) други постъпления;

з) помощи и дарения;
2. разходи за делегирани от държавата и за местни дейности, както и във функционален разрез, съгласно единната бюджетна класификация, за:

а) персонал;

б) издръжка;

в) лихви;

г) помощи и обезщетения за домакинства;

д) текущи субсидии;

е) капиталови разходи;
3. бюджетни взаимоотношения с централния бюджет и с други бюджети и сметки за   средства от Европейския съюз;

4. бюджетно салдо;

5. финансиране. 

Чл. 15. (1) По бюджетите на второстепенни разпоредители с бюджетни средства не се предвиждат приходи  с изключение на помощи и дарения. 
(2) Алинея 1 не се прилага за делегирани бюджети

Чл. 16. Общинският бюджет е публичен и се контролира от местната общност по ред, определен от общинския съвет и от определените със закон компетентни органи.

Раздел IV

БЮДЖЕТНИ ВЗАИМООТНОШЕНИЯ
Чл. 17. (1) Бюджетните взаимоотношения, включително размерът им по видове между общинския бюджет и държавния бюджет, се определят със закона за държавния бюджет за съответната година.

(2) Бюджетните взаимоотношения по ал. 1 може да се променят по реда на  закона за държавния бюджет или въз основа на друг закон или акт на Министерския съвет.

Чл. 18. (1) Бюджетните взаимоотношения на общинския бюджет на община Трън с централния бюджет включват:

1. трансфери за:

а) обща субсидия за финансиране на делегираните от държавата дейности;

б) местни дейности, включително обща изравнителна субсидия;

в) целева субсидия за капиталови разходи;

г) други целеви разходи;

д) финансови компенсации от държавата;

2. временни безлихвени заеми.

(2) В общинския бюджет се включват и бюджетните взаимоотношения с други бюджети и сметки за средства от Европейския съюз.

(3) Средствата по ал. 1, т. 1 се предоставят въз основа на закона за държавния бюджет за съответната година и/или с акт на Министерския съвет.

(4) Средствата по ал. 1, т. 1, букви "а", "б" и "в" се предоставят в срокове, определени със закона за държавния бюджет за съответната година.

Чл. 19. (1) Държавата финансира делегираните на общините държавни дейности с обща субсидия за тези дейности.

 (2) Общата субсидия за финансиране на делегираните от държавата дейности се определя въз основа на приети от Министерския съвет стандарти за финансиране и натурални показатели за съответната дейност.

Чл. 20. (1) Общата изравнителна субсидия за местни дейности е предназначена да осигури минимално равнище на местните услуги в общината. 

 (2) Размерът на общата изравнителна субсидия не може да бъде по-малък от 10 на сто от отчета на собствените приходи на  общината по последния годишен отчет за касовото изпълнение на бюджета й.

Чл. 21. Размерът на целевата субсидия за капиталови разходи за общината се определя със закона за държавния бюджет за съответната година.

Чл. 22. (1) При извършване на промени по реда на закона за публичните финанси, размерът на бюджетните взаимоотношения на общината с централния бюджет се смята за изменен от датата, посочена в писменото уведомление на министъра на финансите.

 (2) Промените по показателите на общинския бюджет в резултат на получени като трансфер или временен безлихвен заем средства от държавния бюджет и от други бюджети и сметки се извършват, без да е необходимо решение на общинския съвет.

Раздел V

СЪСТАВЯНЕ НА БЮДЖЕТНА ПРОГНОЗА ЗА МЕСТНИТЕ ДЕЙНОСТИ ЗА СЛЕДВАЩИТЕ ТРИ ГОДИНИ И НА ОБЩИНСКИЯ БЮДЖЕТ
Чл. 23. (1) С тази наредба се приемат условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на общинския бюджет, разработена при спазване на принципите, правилата и процедурите на закона за публичните финанси. 

(2) Кметът на общината организира съставянето на бюджетната прогноза за следващите три години и на бюджета на общината  при спазване на указанията на Министъра на финансите по изпълнението на бюджетната процедура.

(3) В бюджетната прогноза за местните дейности се включват и прогнози за:

1. общинските сметки за средства от ЕС;
2. динамиката и състоянието на общинския дълг и на дълга, гарантиран от общината;

3. финансите на контролираните от общината дружества и други лица, включително информация за прогнозните приходи, разходи и инвестиции, очакваната динамика и състоянието на техния дълг, финансови резултати, очакван размер на дивидента за общината, прогнозни стойности за субсидии, капиталови трансфери и други предоставяни от общината средства, изпълнение на проекти по програми на Европейския съюз;

4. очаквания ефект върху показателите на общинските финанси, включително за лицата по т.2 от публично-частни партньорства и концесии за срока на прогнозата и до края на действието на съответните договори, както и от други съществени, извършени или планирани сделки и операции на общината и нейните подведомствени разпоредители, които нямат пряк касов ефект върху бюджета на общината за периода на прогнозата;
5. приходите, помощите и даренията;
6. разходите, бюджетните взаимоотношения и бюджетното салдо;
Чл. 24. (1) Кметът разработва бюджетната прогноза на общината със съдействието на кметовете на кметства  и кметски наместници на базата на:

1. указанията на Министъра на финансите ;

2. допусканията за развитието на региона;

3. приетите от общинския съвет стратегия, прогнози за развитие на общината и общинския план за развитие;

4. фискалните правила, определени в тази Наредба;

5. предложенията на местната общност;

6. предложенията на второстепенните и разпоредители с бюджет от по-ниска степен, както и на бюджетните организации с общинска собственост.

(2) Общинският съвет одобрява бюджетната прогноза по предложение на кмета на общината.

(3) Кметът на община Трън представя в Министерството на финансите бюджетната прогноза в сроковете, определени с бюджетната процедура.

Чл. 25. (1) Кметът на община Трън разработва проекта за общинския бюджет съгласно указанията на министъра на финансите  по изпълнение на бюджетната процедура със съдействието на кметовете на кметства и кметски наместници на базата на:

1. одобрената от Министерския съвет средносрочна бюджетна прогноза, включително размера на бюджетните взаимоотношения на държавния бюджет с община Трън, както и одобрената бюджетна прогноза по чл. 24, от тази Наредба;

2. указанията на Министъра на финансите;

3. разделението на дейностите и определените натурални и стойностни показатели за делегираните от държавата дейности ;

4. задълженията по предявени вземания по влезли в сила съдебни решения;

5. прогнозата за очаквания размер на нови задължения за разходи и за поемане на ангажименти за разходи;

6. задълженията по финансиране на общинския дълг и намеренията за поемане на нов общински дълг, както и максималния размер на общинския дълг и на общинските гаранции към края на бюджетната година;

7. задълженията по национални и регионални програми и проекти;

8. други бюджетни, отчетни и статистически показатели на касова и начислена основа;

9. други оценки и прогнози.

(2) Кметът на общината представя проекта на бюджет за публично обсъждане от местната общност в срок не по-късно от  30 ноември, като оповестява датата на обсъждането най-малко 7 дни предварително на сайта на община Трън и обяви на публични места. Публичното обсъждане се провежда с участието на граждани, общински съветници, кметове на кметства, кметски наместници, ръководители на бюджетни звена, представители на медии, на граждански сдружения и на юридически лица, които имат регистрация, осъществяват дейност или ползват услуги на територията на общината. За постъпилите предложения се съставя протокол, който се прилага като неразделна част към проекта за бюджет при внасянето му от кмета на общината за разглеждане от общинския съвет.
(3) Проектът на бюджета се придружава от разчети по показатели по единната бюджетна класификация, определени с указанията на Министъра на финансите, от индикативен годишен разчет за сметките за средства от Европейския съюз и от прогнозите по чл. 23, ал. 3 от тази Наредба.
 (4) Кметът на общината внася в общинския съвет окончателния проект на бюджета на общината, индикативния годишен разчет за сметките за средства от Европейския съюз и прогнозите по чл. 23, ал. 3 от настоящата Наредба в срок до 20 работни дни от обнародването на закона за държавния бюджет за съответната година.

Раздел VI

РАЗГЛЕЖДАНЕ И ПРИЕМАНЕ НА ОБЩИНСКИЯ БЮДЖЕТ
Чл. 26. (1) Проектът за бюджет на общината се разглежда от постоянните комисии на общинския съвет, от ръководителите на бюджетни звена, както и от населението на общината.

(2) Общинският съвет приема с решение бюджета на общината по показателите по чл. 14 от Наредбата в срок до 15 работни дни от  внасянето му от кмета. Размерите на бюджетните взаимоотношения с държавния бюджет трябва да съответстват на приетите със закона за държавния бюджет за съответната година, както и на други относими за съответната община показатели и разпоредби.

(3) решението по ал. 2 на общинският съвет за приемане на бюджета включва:

1. основания;

2. обем на приходната част, в т.ч. разпределен по видове приходи;

3. обем на разходната част, в т.ч. разпределен по бюджетна класификация;

4. приоритети на разходите;

5. разчетите за разпределението на целевата субсидия за капиталови разходи, определена със закона за държавния бюджет за съответната година, по обекти за строителство и основен ремонт, за придобиване на материални и нематериални дълготрайни активи и за проучвателни и проектни работи, включително за съфинансиране и за плащания по заеми за капиталови разходи-/капиталов списък/;

6. допълнителни условия определени със закон или друг нормативен акт;

7. правомощия на кмета.

(4) Целевата субсидия за капиталови разходи по ал. 3, т. 5, определена със закона за държавния бюджет за съответната година, може да се разпределя за делегирани от държавата дейности и/или за местни дейности. За сметка на тази субсидия могат да се предвиждат капиталови разходи и за делегираните бюджети. Разпределението й се одобрява с решение на общинския съвет.

Чл. 27. С общинския бюджет може да се предвиди резерв за непредвидени и/или неотложни разходи в размер до 10 на сто от общия размер на разходите по бюджета на общината.

Чл. 28. По предложение на Кмета и по решение на общинския съвет,  делегираните от държавата дейности могат да се финансират допълнително със средства от собствените приходи и от изравнителната субсидия на общината.
Чл. 29. Бюджетът на общината се публикува на интернет страницата на общината в срок до 10 работни дни след приемането му от общинския съвет. Кмета на общината представя приетия общински бюджет на Сметната палата и на Министерството на финансите в законоустановения срок след приемането му. 

Чл. 30. (1) В случай че до началото на бюджетната година държавният бюджет не бъде приет от Народното събрание, приходите по бюджета на общината се събират в съответствие с действащите закони, а разходите се извършват в размери не по-големи от размера на разходите за същия период на предходната година, и при спазване на фискалните правила по закона за публичните финанси .

(2) В случай че до началото на бюджетната година държавният бюджет е приет от Народното събрание, за периода до приемането на бюджета на общината от общинския съвет месечните разходи за делегираните от държавата дейности се извършват в размери не по-големи от утвърдените със закона за държавния бюджет за съответната година бюджетни взаимоотношения на общината, а разходите за местни дейности се извършват в размери не по-големи от размера на разходите за същия период на предходната година.

Раздел VII

ИЗПЪЛНЕНИЕ И УПРАВЛЕНИЕ НА БЮДЖЕТНИТЕ СРЕДСТВА ПО БЮДЖЕТА НА ОБЩИНАТА

Чл. 31. (1) Изпълнението на общинския бюджет започва от 1-ви януари и приключва на 31-ви декември. 

(2) Изпълнението на общинския бюджет се организира и ръководи от Кмета на общината чрез двете сформирани дирекции в общинската структура - Дирекция „ФДАПО” и дирекция „УТОСИП” , ръководителите на бюджетни звена, финансирани от общинския бюджет,  кметовете на кметства и кметски наместници. Дирекциите  на общинската администрация разпределя одобреният от общинския съвет бюджет по пълна бюджетна класификация и по тримесечия.
(3) През бюджетната година в рамките на своята компетентност общинския съвет може да открива, закрива или преструктурира бюджетни звена в общината, финансирани със собствени приходи, както и да предлага вземането на решения от компетентните държавни органи за делегираните от държавата дейности с цел задоволяване реалните потребности на населението.

(4) Финансовите последици от решения на общинския съвет по ал.3, както и тези свързани със освобождаване на отделни категории лица от заплащане на определени публични задължения към общината, са за сметка на собствените приходи и/или на разходите за местните дейности по бюджета на община Трън.

(5) Приходите по общинския бюджет се събират от общинската администрация, освен когато със закон е предвидено друго.

(6) Община Трън в качеството си на първостепенен разпоредител с бюджет не може да извършва разходи и да поема задължения за разходи за текущата година, надхвърлящи общия размер на утвърдените разходи и задължения за разходи по бюджетите и.

(7) Наложените санкции и неустойки както й неправомерно усвоено безвъзмездно финансиране са за сметка на утвърдения бюджет.

(8) За авансово финансиране на плащания по проекти, финансирани със средства от ЕС и от други международни програми и договори, освен по реда на чл.142 ал.1 от ЗПФ, може да се отпускат временни безлихвени заеми.  
(9) С цел изпълнение на неданъчните приходи в частта приходи от дивиденти, кметът на община Трън има право да назначава проверки в търговските дружества със 100 % общинско участие за извършване на контрол по управлението на дружествата и спазване на финансовата дисциплина.
(10) Собствените приходи, с изключение на такса битови отпадъци /ТБО/, не са целеви и се разходват по общия ред, съгласно приетите приоритети на разходната част. 

(11) С решение на общинския съвет от бюджета на общината може да се отпускат безлихвени заеми на други общини, както и на други бюджетни организации, чиито бюджети не са част от държавния бюджет, със срок за възстановяване не по-дълъг от края на следващата бюджетна година. Отпускането на заемите не следва да възпрепятства своевременното разплащане на задълженията по бюджета на общината, от който е предоставен заемът.

Чл. 32. (1) Промени по общинския бюджет през бюджетната година и в размера на бюджетните взаимоотношения на общината с държавния бюджет се извършват при условията и по реда на закона за публичните финанси и по реда на закона за държавния бюджет за съответната година.

(2) Промените по общинския бюджет, извън тези по чл. 22, ал. 2 от настоящата Наредба, се одобряват от общинския съвет. Промените, засягащи делегираните от държавата дейности, се одобряват при спазване на ограниченията по чл. 33, ал. 1, т. 1 от тази Наредба.

(3) Общинският съвет може да одобрява компенсирани промени между показатели на капиталовите разходи, както и между отделни обекти, финансирани със средства от целевата субсидия, определена със закона за държавния бюджет за съответната година, като промените се одобряват само в рамките на бюджетната година.

(4) Кметът отразява промените по бюджета на общината, съответно по бюджетите на второстепенните разпоредители с бюджет към него.

Чл. 33. (1) При текущо възникване на неотложни и доказани потребности през годината и при спазване на общия размер на бюджета, общинския съвет може да оправомощи кметът на общината да извършва компенсирани промени: 

1. в частта за делегираните от държавата дейности – между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност;

2. в частта за местни дейности да прехвърля бюджетни кредити от една дейност или от една в друга дейност, в границите на една бюджетна група без да изменя общия й размер.

(2) В изпълнение на правомощията си по ал. 1 кметът издава заповеди.

(3) Кметът извършва съответните промени по бюджета на общината, включително по бюджетите на второстепенните разпоредители с бюджет към него, в рамките на промените по ал. 1.

 (4) След извършване на промени по реда на ал. 1 кметът представя в общинския съвет актуализирано разпределение на променения бюджет  по определен от общинския съвет ред в съответствие с правилника за работа на общинския съвет.

Чл. 34. Временно свободните средства по бюджета на общината могат да се ползват за текущо финансиране на одобрените по бюджета на общината разходи и други плащания, при условие че не се нарушава своевременното финансиране на делегираните от държавата дейности в определените им размери, както и на местните дейности, като не се променя предназначението на средствата в края на годината.

Чл. 35. (1) Капиталови разходи, извън тези, финансирани за сметка на целевата субсидия за капиталови разходи и други трансфери от държавния бюджет, може да се извършват за сметка на приходи по бюджета на общината и при спазване изискванията на ал. 2 и 3, както и чрез поемането на дълг по реда на Закона за общинския дълг, при спазване на приложимите за общината фискални правила и ограничения по  закона за публичните финанси.

(2) Постъпления от продажба на общински нефинансови активи се разходват само за финансиране на изграждането, за основен и текущ ремонт на социална и техническа инфраструктура, както и за погасяване на ползвани заеми за финансиране на проекти на социалната и техническата инфраструктура.

(3) Постъпленията от приватизация могат да се разходват само за придобиване и основен ремонт на дълготрайни материални активи,  за разходи свързани с приватизационния процес, както и за погасяване на заеми за финансиране на проекти на социалната и техническа инфраструктура.
(4) Текущи разходи за местни дейности не може да се финансират за сметка на поемането на дългосрочен дълг от общината.

Чл. 36. Не се допуска извършването на разходи, натрупването на нови задължения за разходи и/или поемането на ангажименти за разходи, както и започването на програми или проекти, които не са предвидени в годишния бюджет на общината.

Чл. 37. (1) Общината възстановява в държавния бюджет неусвоените средства от целеви трансфери в срок до 31 януари на следващата бюджетна година.

(2) Постъпилите по бюджета на общината средства от целеви субсидии за капиталови разходи, които не са усвоени към края на текущата бюджетна година, се разходват за същата цел през следващата бюджетна година, като при остатък той се възстановява в държавния бюджет в срок до 20 декември. 

(3) Алинеи 1 и 2 не се прилагат, когато със закона за държавния бюджет за съответната година или с акт на Министерския съвет е определено друго.

Чл. 38. (1) Кметът на общината може да ограничава или да спира финансирането на бюджетни организации, звена и субсидирани дейности по бюджета на общината при нарушение на бюджетната дисциплина до неговото преустановяване.

(2) Прилагането на ал.1 не може да води до преустановяване дейността на засегнатата бюджетна организация, звено или субсидирана дейност или до неизпълнение на произтичащи задължения.

Чл. 39. Кмета на общината представя в Министерството на финансите ежемесечно и на тримесечие отчети за изпълнението на бюджета, включително за сметките за средства от Европейския съюз, както и друга допълнителна информация.

Чл. 40. (1) Кметът на общината осъществява текущо наблюдение на изпълнението на общинския бюджет и общинските сметки за средства от Европейския съюз;

(2) Кметът представя в общинския съвет информация за изпълнението на бюджета на общината, сметките за средства от Европейския съюз, както и за останалите показатели, сделки и операции за полугодието.

(3) Кметът на общината представя информацията по ал. 2, в Министерството на финансите.

(4) Кметът на общината информира периодично местната общност за изпълнението на бюджета и сметките за средствата от Европейския съюз по ред, определен от общинския съвет.

Раздел VIII

ОТЧЕТ НА ОБЩИНСКИЯ БЮДЖЕТ

Чл. 41. Кметът на общината изготвя годишния отчет за изпълнението на бюджета по показателите, по които е приет, придружен с доклад и го внася за приемане от общинския съвет.

Чл. 42. (1) Председателят на общинския съвет организира публично обсъждане на отчета по чл.42 от тази Наредба от местната общност, като оповестява датата на обсъждането най-малко 7 дни предварително на интернет страницата на общината и в местни средства за масово осведомяване. Публичното обсъждане се провежда по ред, определен от общинския съвет.

(2) Общинският съвет след обсъждането по ал. 1 приема отчета по чл.42 не по-късно от 31 декември на годината, следваща отчетната година.

(3) Приетият отчет по ал. 2 и отчетът за сметките за средства от Европейския съюз се публикуват на интернет страницата на общината.

Раздел IX

СИСТЕМА ЗА ФИНАНСОВО УПРАВЛЕНИЕ И КОНТРОЛ (СФУК)

Чл. 43. (1). Кметът на общината прилага система за финансово управление и контрол на бюджетните средства на общината при текущото изпълнение на бюджета. 

(2) Вътрешният финансов контрол по ал.1 се осъществява независимо от финансовия контрол, упражняван от компетентните държавни органи. 

(3) Системата за финансово управление и контрол (СФУК) е създадена за предварителен и текущ вътрешен контрол върху дейността на органите на местното самоуправление и общинската администрация по управлението на бюджетните средства на общината, както и на имотите и вещите - общинска собственост.

(4)СФУК цели да се съблюдава законосъобразността, целесъобразността и спазването на принципите за икономичност, ефективност и ефикасност при прогнозирането и управлението на бюджетния процес. 

(5)Основната задача на СФУК е предотвратяването, отстраняването и възстановяването на вреди и загуби, както и разкриването на резерви и допълнителни финансови средства за общинския бюджет. 

(6) СФУК обхваща всички документи и действия, свързани с финансовата дейност на общината в следните направления: 

1. събирането на собствените приходи по бюджета /без тези по чл.15,  т.1 от ЗПФ /; 

2. усвояването на целевите субсидии от републиканския бюджет; 

3. набирането и изразходването на средствата по бюджета; 

4. отчитането на бюджетните средства; 

5. разходването на средствата по дейности, съфинансирани по програми на Европейския съюз и други международни фондове; 

6. приложението на наредбите относно придобиването, управлението и разпореждането с имоти и вещи - общинска собственост; 

7. финансовите взаимоотношения на общината с търговски дружества с общинско имущество и с общинските предприятия. 

Чл. 44. (1) Съгласно указанията на контролните органи, като елемент на СФУК функционира подсистема за управление и контрол на обществените поръчки с цел унифициране провеждането на процедурата по ЗОП и предотвратяване на незаконосъобразни действия и несъответствия със законовите и подзаконовите актове. 

(2) Като елемент на СФУК функционира подсистема за прилагане на СФУК на приходите от разпоредителни сделки с общинско имущество, която се въвежда с цел унифициране на процедурите по цялостен контрол на приходите от общинска собственост. 

Чл. 45. (1) Неразделна част на СФУК са одитните пътеки за управление и контрол на средствата от структурните фондове на Европейския съюз. 

(2) Одитните пътеки включват: 

- процедури по подписване на договори и споразумения (поемане на задължение) за финансиране; 

- процедури за заявяване и разходване на средства (предварителен контрол и система на двойния подпис); 

- процедури по потвърждаване на разходите от разплащателния орган, съгл. чл.9 от Регламент 438/2001 на ЕС; 

- процедури за провеждане на търгове за изпълнители; 

- процедури за отчитане на средствата по проектите; 

- процедури за оценка на резултатите и издаване на декларация за валидност съгл.чл.15 от Регламент 438/2001г; 

- процедури по обучение на служителите за управление на средствата от ЕС и др. 

Раздел Х
СРЕДСТВА ОТ ЕВРОПЕЙСКИ СЪЮЗ 

Чл. 46. (1) Сметките за средства от ЕС не се включват в бюджета на община Трън
(2) Сметката за средства от ЕС са финансово-правна форма за получаване, съхраняване, разпределяне и разходване от община Трън на средства от ЕС.

(3) Сметките за средства от ЕС се съставят в български лева.

(4) Средствата от ЕС се управляват от Община Трън чрез сметка за средства от ЕС.

(5) Чрез сметките за средства от ЕС може да се извършва и авансово финансиране на плащания по проекти, под формата на безлихвени заеми, гласувани от общинския съвет 

(6) За авансово финансиране на плащания по проекти, финансирани със средства на ЕС може да се отпускат безлихвени заеми от бюджета на общината с решение на общински съвет Трън.
(7) Срокът за погасяване на заемите се обвързва със сроковете за съответното финансиране със средства от ЕС и може да превишава края на бюджетната година.

(8) В случай на отказ на верифициращия орган да верифицира разходите, извършени с ползван заем същият се трансформира в трансфер в съответствие с ДДС 7/2008 г. на МФ.

(9) При съставяне на индикативен годишен разчет за сметката за средства от ЕС, се включва следната информация:

1. Проект /наименование/

2. Източник на финансиране

3. Година - начало- край

4. Сметна стойност- в т.ч източници на безвъзмездна финансова помощ и собствен принос на общината

5. Усвояване на средствата по проекта за съответната година – в т.ч по източници на безвъзмездна финансова помощ и собствен принос на общината.
Информация за инвестиционни проекти в процес на подготовка и оценка за които е нужно задължително съфинансиране от общината:

1.Проект /наименование/

2.Източник на финансиране

3.Година- начало- край

4.Сметна стойност- в т.ч източници на безвъзмездна финансова помощ и собствен принос на общината

5.Усвояване на средствата по проекта за съответната година – в т.ч по източници на безвъзмездна финансова помощ и собствен принос на общината

Раздел ХІ
СМЕТКИ ЗА ЧУЖДИ СРЕДСТВА

Чл. 47. (1) Сметките за чужди средства не се включват в общинския бюджет.
(2) Чуждите средства  се администрират и управляват в община Трън, чрез сметка за чужди средства.
(3) Сметката за чужди средства е финансово-правна форма за получаване, съхраняване, разпределяне и разходване от община Трън на чужди средства.
(4) За сметката за чужди средства не се съставя и утвърждава бюджет и разчети.
(5) Чрез сметката за чужди средства не може да се извършват и отчитат други дейности освен администрирането на чужди средства. 
Раздел ХІІ

 БАНКОВО ОБСЛУЖВАНЕ
Чл. 48. (1) Обслужването на банковите сметки и плащания на община Трън се осъществява по ред и начин, определен от Министъра на финансите, съгласно чл.153, ал.2 от ЗПФ.
(2) Средствата от ЕС постъпват, съхраняват се и се обслужват съгласно чл.153, ал.8, т. 2 на ЗПФ.

(3) Левовите парични постъпления по бюджета на Община Трън се събират по бюджетна сметка, която се централизира в транзитна. 
(4) Лимитите за плащания в СЕБРА се определят и актуализират периодично от МФ.

Раздел ХІІІ.

БЮДЖЕТНО СЧЕТОВОДСТВО

Чл. 49. (1) Община Трън осъществява счетоводството си, съгласно изискванията на Закона за счетоводството, Закона за публичните финанси, Националните счетоводни стандарти, приложими в бюджетната сфера, сметкоплана и указанията на МФ.
(2) Стандартите, указанията и сметкоплана се разработват от МФ.
Чл. 50. (1) Община Трън изготвя и представя годишния си финансов отчет на базата на утвърдени стандарти, указанията на МФ и действащия сметкоплан.
(2) Формата, структурата и съдържанието на годишните и междинни финансови отчети се определят от министъра на финансите.

(3) Отчетните данни за активите и пасивите, приходите и разходите  и операциите извършени в община Трън се представят в МФ в срокове, периодичност и ред, определен от Министъра на финансите.

(4) За целите на отчетността и статистиката министърът на финансите може да изисква от общината да представи допълнителни отчети и информация в определени от него форми, съдържание и срокове.
(5) За целите на изготвяне и отчитане на консолидирана фискална програма, средствата и операциите в зависимост от естеството и характера им се приравняват на бюджети, сметки за средства от ЕС и сметки за чужди средства. Приравнените  на бюджети средства и операции не са част от бюджета на община Трън.
Чл. 51. В консолидираната фискална програма не се включват операциите и средствата на търговските дружества.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Настоящата Наредба за условията и реда за съставяне на бюджетната прогноза за следващите три години и за съставяне, приемане, изпълнение и отчитане на общинския бюджет на община Трън е приета на основание чл.82,ал.1 от Закона за публичните финанси и чл.21,ал.2 от Закона за местното самоуправление и местната администрация 

§ 2. Настоящата Наредба е приета на заседание на Общинския съвет Трън с Решение №2/29.01.2014 год.

§ 3. Настоящата наредба влиза в сила от датата на влизане в сила на закона за публичните финанси.

§ 4. Настоящата наредба отменя Наредба приета с Решение №94/25.04.2008 год. на Общински съвет- Трън за условията и реда за съставянето, приемането, изпълнението и отчитането на общинския бюджет на община Трън, считано от 01.01.2014г. 

